KIRJALLINEN KYSYMYS E-1941/99 esittäjä(t): Isidoro Sánchez García (ELDR) komissiolle. Euroopan laajuiset liikenne- ja energiaverkot ja syrjäiset alueet.



Virallinen lehti nro 303 E , 24/10/2000 s. 0020 - 0021



KIRJALLINEN KYSYMYS E-1941/99 esittäjä(t): Isidoro Sánchez García (ELDR) komissiolle (4. marraskuuta 1999) Aihe: Euroopan laajuiset liikenne- ja energiaverkot ja syrjäiset alueet On tosiseikka, että Euroopan laajuisten liikenne ja energiaverkkojen nykyisten suuntaviivojen vuoksi nämä verkot eivät käytännössä ole saatavilla syrjäisillä alueilla. Nämä alueet kärsivät suuresta etäisyydestään ja alueidensa pirstoutuneisuudesta johtuvista vakavista ongelmista, mikä oikeuttaa erityiskohteluun. Aikooko komissio kehittää erityistä liikenne- ja energiapolitiikkaa, joka sopii näiden alueiden tarpeisiin ja takaa muun muassa, että Euroopan laajuiset verkot ovat näiden alueiden saatavilla ja tämä saatavuus on suhteessa niiden kärsimiin pääasiallisiin ongelmiin? Loyola de Palacion komission puolesta antama vastaus (26. marraskuuta 1999) EY:n perustamissopimuksessa määrätään yhteisön toimista Euroopan laajuisten verkkojen alalla. Määräyksissä mainitaan tarve liittää saarialueet, erillisalueet ja syrjäseutualueet yhteisön keskusalueisiin. Tällaisten alueiden erityisluonne on otettu huomioon sekä liikenteen että energian infrastruktuurin alaa koskevissa suuntaviivoissa. On selvää, että erittäin syrjäisten alueiden fyysinen välimatka Euroopan keskusalueisiin tekee niiden fyysisen yhteenliittämisen keskusalueisiin miltei mahdottomaksi. Yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 annetussa Euroopan parlamentin ja neuvoston päätöksessä N:o 1692/96/EY(1) kiinnitetään erityistä huomiota siihen, että erittäin syrjäisillä alueilla on pääsy ja ne on yhdistetty satama- ja lentoasemaverkkoihin. Suuntaviivoissa esitetään perusteita, joissa otetaan huomioon tällaisten alueiden kaukainen sijainti ja pirstaloituneisuus. Euroopan laajuisia energiaverkkoja koskevien suuntaviivojen vahvistamisesta 5. kesäkuuta 1996 annetussa Euroopan parlamentin ja neuvoston päätöksessä N:o 1254/96/EY(2) säädetään, että yksi painopistealue tällä alalla on erillisten sähköverkkojen yhteenliittäminen (esimerkiksi saarien sähköverkkojen liittäminen toisiinsa tai lähellä sijaitseviin muihin verkkoihin merenalaisten yhteyksien avulla) ja maakaasun käyttöönotto uusilla alueilla (esimerkiksi kaasuterminaalin kautta). Erittäin syrjäisille alueille tarkoitettuja yhteisön kehitystoimia on muillakin kuin Euroopan laajuisten verkkojen alalla. Myös rakennerahastot (Euroopan aluekehitysrahasto EAKR, Euroopan sosiaalirahasto, Euroopan maatalouden tuki- ja ohjausrahasto sekä kalatalouden ohjauksen rahoitusväline) antavat merkittävän tuen alueiden kehittämiseen monivuotisten kehitysohjelmiensa kautta tavoitteen 1 mukaisissa ohjelmissa (kehityksessä jälkeen jäänee alueet) ja joidenkin yhteisön aloitteiden kautta (pääasiassa REGIS-aloite). Nykyisellä ohjelmakaudella (19941999) rakennerahastojen osallistuminen kehitystoimiin on ollut yhteensä noin 4 327,5 M (vuoden 1999 hinnoin), joka on jakautunut seuraavasti: >TAULUKON PAIKKA> Näissä ohjelmissa on luonnollisesti liikenteen ja energian infrastruktuuria koskeva osa. Asetuksen (ETY) N:o 2052/88 soveltamisesta annetun asetuksen (ETY) N:o 4254/88 muuttamisesta Euroopan aluekehitysrahaston osalta 20. heinäkuuta 1993 annetun neuvoston asetuksen (ETY) N:o 2083/93(3) 1 artiklassa säädetään (I osaston 1 artiklan b kohta), että EAKR myötävaikuttaa Euroopan laajuisten verkkojen kehittämiseen liikenteen, teletoiminnan ja energian aloilla. Erittäin syrjäisillä alueilla toteutettavat infrastruktuurihankkeet saavat rahoitusta myös muista rahoitusvälineistä, joista on syytä mainita erityisesti Euroopan investointipankki. (1) EYVL L 228, 9.9.1996. (2) EYVL L 161, 29.6.1996. (3) EYVL L 193, 31.7.1993.